REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/58-21

4. mart 2021. godine

B e o g r a d

ZAPISNIK

TREĆE SEDNICE ODBORA ZA ZAŠTITU ŽIVOTNE SREDINE,

ODRŽANE 4. MARTA 2021. GODINE

Sednica je počela u 12,05 časova.

Sednicom je predsedavao dr Ljubinko Rakonjac, predsednik Odbora.

Pored predsednika, sednici su prisustvovali: Žarko Bogatinović, zamenik predsednika Odbora, kao i članovi Odbora: Gojko Palalić, Dragana Radinović, Marko Mladenović, Tomislav Janković, Vesna Krišanov, Jelena Obradović, Akoš Ujhelji i Mina Kitanović i zamenici članova Odbora: Marko Bogdanović (zamenik Marije Teodorović), Vladimir Grahovac (zamenik Marka Mladenovića), Stanislava Janošević (zamenik Aleksandra Jugovića).

Sednici nisu prisustvovali članovi Odbora: Marija Teodorović, Marko Parezanović, Aleksandar Jugović, Nevenka Kostadinova, Dragan M. Marković, Aleksandra Pavlović Marković i Jasmina Karanac.

Sednici su prisustvovali i: Irena Vujović,ministar zaštite životne sredine, Jelena Tanasković i Aleksandar Dujanović, državni sekretari, posebna savetnica ministarke Sara Pavkov, kao i predstavnici Zelene stolice: Ana Mitić Radulović iz Centra za urbane i eksperimentalne studije CEUS i Zlatko Todorceski iz Ekološkog pokreta Beočina.

Na predlog predsednika Odbora, jednoglasno, usvojen je sledeći:

D n e v n i r e d

1. Informacija o radu Ministarstva zaštite životne sredine za period novembar, decembar 2020. i januar 2021. godine;
2. Razno.

Pre prelaska na rad po utvrđenom dnevnom redu, jednoglasno, usvojen je Zapisnik Druge sednice Odbora za zaštitu životne sredine, održane 30. novembra 2020. godine.

Prva tačka dnevnog reda **- Informacija o radu Ministarstva zaštite životne sredine za period novembar, decembar 2020. i januar 2021. godine**

U uvodnom izlaganju, Irena Vujović, ministar zaštite životne sredine, detaljno je informisala Odbor o aktivnostima svih sektora u Ministarstvu.

Navela je sve normativne akte koji su usvojeni u izveštajnom periodu: Uredba o uslovima i načinu sprovođenja subvencionisane kupovine novih vozila koja imaju isključivo električni pogon, kao i vozila koja uz motor sa unutrašnjim sagorevanjem pokreće i električni pogon (hibridni pogon) i Pravilnik o izmenama Pravilnika o registru hemikalija. U proceduri su: Nacrt zakona o izmenama i dopunama Zakona o zaštiti prirode; Nacrt zakona o klimatskim promenama; Nacrt zakona o kontroli opasnosti od velikog udesa koji uključuje opasne supstance; Nacrt zakona o proceni uticaja na životnu sredinu; Nacrt zakona o strateškoj proceni uticaja na životnu sredinu; Nacrt zakona o zaštiti od buke u životnoj sredini; Nacrt zakona o biocidnim proizvodima; Uredba o utvrđivanju liste kategorija kvaliteta vazduha po zonama i aglomeracijama na teritoriji Republike Srbije za 2019. godinu; Uredba o izmenama i dopunama Uredbe o graničnim vrednostima emisija zagađujućih materija u vazduh iz stacionarnih izvora zagađivanja, osim postrojenja za sagorevanje; Uredba o izmenama i dopunama Uredbe o graničnim vrednostima emisija zagađujućih materija u vazduh iz postrojenja za sagorevanje; Četvrti nacionalni Izveštaj o sprovođenju Konvencije o dostupnosti informacija, učešću javnosti u donošenju odluka i pravu na pravnu zaštitu u pitanjima životne sredine - Arhuska konvencija; Uredba o listama otpada za prekogranično kretanje otpada, sadržini i izgledu dokumenata koji prate prekogarnično kretanje otpada sa uputstvima za njegovo popunjavanje; Uredba o ekološkoj mreži; Predlog uredbe o rasporedu i korišćenju sredstava za subvencionisanje zaštićenih prirodnih dobara od nacionalnog nnteresa u 2021. godini; Predlozi uredbi o proglašenju: Predela izuzetnih odlika „Stolovi”, Predela izuzetnih odlika „Željin”, Predela izuzetnih odlika „Maljen”, Predela izuzetnih odlika „Ade i odseci kod Slankamena”, Spomenika prirode „Kalemegdanski rt” i Spomenika prirode „Kovačevića pećina”, Predlog uredbe o izmeni Uredbe o proglašenju Specijalnog rezervata prirode „Titelski breg”.

U okviru aktivnosti koje prate međunarodnu saradnju i evropske integracije, izdvojeno je učešće predstavnika ministratsva na pripremnim *,,on-line"* sastancima biroa Petog zasedanja Skupštine Ujedinjenih nacija za životnu sredinu (UNEA-5), koji je održan 22-23. februara 2021. godine. Ministarka Irena Vujović će biti jedan od potpredsednika UNEA-5. Pripremljena je i analiza obaveza Republike Srbije na ispunjavanju ciljeva iz Deklaracije iz Sofije o Zelenoj agendi za Zapadni Balkan koja je doneta na Samitu Zapadnog Balkana u okviru Berlinskog procesa. Nakon usvajanja Deklaracije iz Sofije o Zelenoj agendi za Zapadni Balkan na Samitu Zapadnog Balkana u okviru Berlinskog procesa, pripremljena je analiza obaveza Republike Srbije na ispunjavanju ciljeva iz Deklaracije, kroz analizu Deklaracije po tačkama i stubovima.

Istakla je da su predstavnici Ministarstva zaštite životne sredine učestvovali na sastanku Odbora za stabilizaciju i pridruživanje putem Webeh platforme, na kome su predstavljene informacije koje se tiču finansiranja i investicija u oblasti zaštite životne sredine, pitanje Zelenog fonda, jačanje administrativnih kapaciteta i SVAM mehanizma (Carbon Border Adjustment Mechanism).

Ministarka Irena Vujović učestvovala je na Petom ministarskom sastanku Saveta za regionalnu saradnju (RCC) na temu „Životna sredina i klimatske promene“, a održala je i niz sastanaka sa predstavnicima diplomatskog kora, među kojima su ambasadori: Savezne Republike Nemačke, Kraljevine Norveške, Kraljevine Švedske, Države Izrael, Republike Francuske, Velike Britanije, Republike Turske, Delegacije Evropske unije u Republici Srbiji i stalne predstavnice Ujedinjenih nacija u Republici Srbiji.

Informisala je Odbor o tome da su nastavljene aktivnosti na realizaciji programa podrške jedinicama lokalne samouprave (JLS) za izradu projektno-tehničke dokumentacije (PTD) za infrastrukturne projekte u oblasti upravljanja otpadom i otpadnim vodama, u skladu sa sredstvima opredeljenim Zakonom o budžetu na godišnjem nivou (u ukupnom iznosu od 100.000.000,00 dinara u 2018. godini, 100.000.000,00 dinara u 2019. godini i 50.000.000,00 u 2020. godini). U izveštajnom periodu je završena priprema projektno-tehničke dokumentacije za izgradnju transfer stanica u Knjaževcu i Zrenjaninu, nastavljene su aktivnosti na praćenju realizacije ugovora sa osam jedinica lokalne samouprave koje su dobile sredstva za izradu PTD za infrastrukturne projekte u oblasti upravljanja otpadom i otpadnim vodama u 2019. godini: Vrbas, Valjevo za turističko naselje Divčibare, Nova Varoš, Veliko Gradište, Zubin Potok, Ub, Sremska Mitrovica i Bogatić. U skladu sa Zaključkom Vlade od 22. oktobra 2020. godine, o davanju saglasnosti Ministarstvu zaštite životne sredine za realizaciju podrške u pripremi projektno-tehničke dokumentacije za infrastrukturne projekte u oblasti upravljanja otpadom i otpadnim vodama u 2020. godini (u ukupnom iznosu od 50.000.000,00 dinara) potpisani su ugovori sa još tri JLS: Opština Požega, Opština Gornji Milanovac i Grad Pirot. Ministarka je istakla da su predstavnici Ministarstva iz Odeljenja za saradnju sa jedinicama lokalne samouprave održali brojne sastanke na terenu sa predstavnicima lokalnih samouprava.

Navela je da su u izveštajnom periodu sprovođene aktivnosti na realizaciji 7 IPA projekata (12 ugovora), koji se finansiraju iz pretpristupnih fondova EU u vrednosti od oko 95,708 miliona evra (EU deo 70,622 miliona evra i 25,085 miliona evra nacionalno kofinansiranje) i 2 projekta bilateralnih donacija u vrednosti od 5,3 miliona evra.

Informisala je Odbor o tome da je pripremljen Javni konkurs za dodelu sredstava za sufinansiranje realizacije projekata nabavke, zamene, rekonstrukcije i sanacije kotlarnica za grejanje u 2021. godini. Predmet ovog javnog konkursa je dodela sredstava jedinicama lokalne samouprave i gradskim opštinama za sufinansiranje projekata nabavke, zamene, rekonstrukcije i sanacije kotlarnica za grejanje, u cilju zaštite, očuvanja i poboljšanja kvaliteta vazduha na teritoriji Republike Srbije. Pripremljen je i Javni konkurs za dodelu sredstava za sufinansiranje realizacije projekata smanjenja zagađenja vazduha u Srbiji poreklom iz nndividualnih izvora u 2021. godini. Predmet ovog javnog konkursa je dodela sredstava jedinicama lokalne samouprave i gradskim opštinama za sufinansiranje realizacije projekata smanjenja zagađenja vazduha u Srbiji poreklom iz individualnih izvora, koji će omogućiti smanjenje ispuštanja zagađujućih supstanci iz individualnih izvora u životnu sredinu u cilju primene mera za unapređenje kvaliteta vazduha i preduzimanja preventivnih mera u segmentima značajnim za zaštitu vazduha od zagađenja na teritoriji Republike Srbije.

Navela je da su predstavnici Ministarstva učestvovali i na *,,on-line"* sastanku 22.12.2020. sa predstavnicima UNDP-a, koji je 2020. godine pokrenuo inicijativu s ciljem podrške borbi protiv zagađenja vazduha, a napisan je predlog projekta pod nazivom „Clean Air Serbia“.

Istakla je da je Ministarstvu životne sredine za subvencionisanu kupovinu motornih vozila koji imaju električni pogon i vozila koja uz motor sa unutrašnjim sagorevanjem pokreće i električni pogon (hibridni pogon) u toku prve godine implementacije pristiglo 242 zahteva od strane fizičkih i pravnih lica, od čega je odobreno 108 zahteva. Od ukupnih 120.000.000,00 dinara koja su izdvojena kao podsticajno sredstvo, do 31.12.2020. godine utrošeno je 30.364.975,00 dinara.

Navela je da je u januaru 2021. godine, održana je ,,Prezentacija projekta Jadar i tehničko-tehnološki prikaz budućeg kompleksa Jadar“, koja se odnosila na: opšte inforacije, prezentaciju rudarskih aktivnosti, prezentaciju hemijskog procesa kompleksa Jadar, prezentaciju karakteristika otpadnog maternjala i lokacije deponije, prikaz planiranih Studija o proceni uticaja na životnu sredinu.

Istakla je da je pripremljen je četvrti Izveštaj o sprovođenju Konvencije o dostupnosti informacija, učešću javnosti u donošenju odluka i pravu na pravnu zaštitu u pitanjima životne sredine (Arhuska konvencija), sa obrazloženjem i propratnim mišljenjima nadležnih ministarstava.

Informisala je Odbor da je u toku 2020. godine uspešno realizovan Javni konkurs za dodelu sredstava za podršku projektima civilnog društva u oblasti zaštite životne sredine, u okviru koga je sufinasirano 76 projekata u ukupnom iznosu od 49.999.953,00 dinara. Projekti su realizovani iz sledećih tematskih oblasti: Zaštita prirode (19 projekata); Klimatske promene (19 projekta); Ekološko preduzetništvo - Cirkularna ekonomija (12 projekata); Građanski aktivizam (26 projekata). U prethodna tri meseca praćena je realizacija projekata, a rok za završetak projekata i dostavljanje završnih izveštaja sa pratećom dokumentacijom bio je 31. 12. 2020. godine. U januaru je bio proces pregledanja i kontrole pristigle dokumentacije o realizaciji projekata. Ministarka je istakla da je Ministarstvo opredeljeno da i dalje obezbeđuje finansijsku podršku projektima organizacija civilnog društva. Za te namene u budžetu Republike Srbije za 2021. godinu obezbeđeno je 70.000.000,00 dinara, što je za 40% više sredstava u odnosu na 2019. i 2020. godinu.

U izveštajnom periodu, Odeljenje za upravljanje otpadom, Odsek za razvoj sistema upravljanja otpadom i saradnju sa jedinicama lokalne samouprave je izdao 25 mišljenja o načinu postupanja sa otpadom, dao 14 odgovora po zahtevu građana na pitanja o upravljanju otpadom, a obrađena su i dva zahteva za pristup informacijama od javnog značaja. Izdata su mišljenja na dostavljena četiri Plana prilagođavanja i to: JKP Standard Knjaževac, JP Glaveja Rekovac, JKP Napredak Sokobanja, JKP Komunalac Ljig. Izdata je saglasnost na Projekat sanacije, zatvaranja i remedijacije deponije industrijskog otpada u HIP Petrohemiji Pančevo; dato je mišljenje na Studiju izvodljivosti sanitarne deponije Banjica, Nova Varoš. Vrši se kontinuirano ažuriranje Registra otpada koji je prestao da bude otpad i Registra nusproizvoda.

U diskusiji, koja je usledila, učestvovali su: Žarko Bogatinović, zamenik predsednika Odbora, Irena Vujović, ministar zaštite životne sredine, kao i predstavnici Zelene stolice: Zlatko Todorčeski iz Ekološkog pokreta Beočina i Ana Mitić Radulović iz Centra za urbane i eksperimentalne studije CEUS.

Zamenik predsednika Odbora je pohvalio dosadašnju saradnju Ministarstva sa članovima Odbora za zaštitu životne sredine, koji su u nekoliko navrata bili u ministarstvu, kao i spremnost za brzu reakciju i rešenost da se na ukazane probleme brzo reaguje. Pohvalio je i entuzijazam ministarke i njenog tima u obilaženju mesta u Srbiji koja imaju poteškoća u rešavanju određenih problema kada je zaštita životne sredine u pitanju, kao i efikasan rad i spremnost ministarke da se odazove svakom pozivu Odbora.

Zlatko Todorčeski iz Ekološkog pokreta Beočina je podsetio na problem koji žitelji Beočina i okolnih mesta imaju zbog neadekvatnog odlaganja i spaljivanja otpada u Beočinu, zbog cementare *Lafarge,* kao i problem koji postoji u lokalnoj samoupravi Bečeja jer nema ekološkog inspektora. Pozvao je Odbor da dođe u Beočin i upozna se sa problemima na koje je ukazao.

Ministarka je odgovorila da su u cementaru *Lafarge* poslati Pokrajinski inspektori, koji ispituju nepravilnosti koje su prijavljene i da će, ukoliko se ovi navodi potvrde, odgovorni snositi sankcije. Takođe, reagujući na ukazani problem u vezi sa nepostojanjem ekološkog inspektora u opštini Bečej, navela je da ministarstvo nema ingerencije po tom osnovu, ali da će državni sekretar napisati preporuku opštini Bečej i na taj način će Ministarstvo pokušati da pomogne po ovom pitanju.

Ana Mitić Radulović iz Centra za urbane i eksperimentalne studije CEUS je postavila je pitanje o opravdanosti visine iznosa koji je namenjen za projekte koji uključuju vozila na električni pogon i hibridni pogon, jer je mišljenja da su ta sredstva visoka, kada se uzme u obzir da je od 242 zahteva podneta od strane fizičkih i pravnih lica, odobreno 108 zahteva. Iznela je stav da bi sredstva opredeljena za tu namenu mogla da se potroše u neke druge svrhe. Ministarka je odgovorila da se uglavnom radi o tome da su zahtevi odbijeni iz pravno-formalnih razloga koji imaju veze sa auto-kućama, kao i da ukoliko ne bude očekivanog interesovanja za projekte za koje su već određena sredstva, u postupku rebalansa budžeta će preostala sredstva biti preusmerena na projekte za koje nedostaju sredstva.

Na predlog predsednika Odbora, Odbor je, jednoglasno, odlučio da podnese Narodnoj skupštini Izveštaj da je, saglasno članu 229. Poslovnika Narodne skupštine, razmotrio Informaciju o radu Ministarstva zaštite životne sredine za period novembar, decembar 2020. i januar 2021. godine i odlučio da je prihvati.

Druga tačka dnevnog reda **– Razno**

Povodom ove tačke dnevnog reda nije bilo predloga ni diskusije.

Sednica je zaključena u 11,52 časova*.*

SEKRETAR PREDSEDNIK

Milica Bašić dr Ljubinko Rakonjac